苏洵
上田待制
日落长安道，大野渺荒荒。
吁嗟秦皇帝，安得不富强。
山大地脉厚，小民十尺长。
耕田破万顷，一稔粟柱梁。
少年事游侠，皆可荷弩枪。
勇力不自骄，颇能啖干粮。
天意此有谓，故使连西羌。
古人遭边患，累累斗两刚。
方今正似此，猛士强如狼。
跨马负弓矢，走不择涧冈。
脱甲森不顾，袒裼搏敌场。
嗟彼谁治此，踧踧不敢当。
当之负重责，无成不朝王。
田侯本儒生，武略今洸洸。
右手握麈尾，指挥据胡床。
郡国远浩浩，边鄙有积仓。
秦境古何在，秦人多战伤。
此事久不报，此时将何偿。
得此报天子，为侯歌之章。